text: Vejret? Efterårsagtigt
  17 september 2012 kl. 07.08
  Det bliver efterårsagtigt vejr i denne uge. Sidst på ugen er der risiko for nattefrost.
  Ugens vejr bliver køligt og regnfuldt.
  I dag bliver ugens bedste, rent vejrmæssigt.
  - Ja, det bliver nok ugens bedste dag, hvor det kan nå op på 18-19 grader, men så bliver det også gradvist værre i de efterfølgende dage med bygeområder, som kommer ind fra et lidt køligere verdenshjørne, siger vagthavende meteorolog Frank Nielsen til Ritzau.
  Nætterne bliver kolde - især sidst på ugen.
  - Når det klarer op om aftenen og natten, og vinden aftager, så kan det faktisk blive ret køligt. Midt i landet kan vi komme ned på to til fem grader. Ude på den jyske hede kan det en overgang og lokalt måske nærme sig frysepunktet, siger Frank Nielsen.
  